Poul Nødgaard (DF), 2004-12-02:
Nå, så kan jeg få lejlighed til det nu.
Lad det være sagt med det samme, at Dansk Folkeparti synes, der er nogle gode elementer i det forslag, som Kristendemokraterne har fremsat.
Det er en sag, der også blev behandlet i forgårs her i Folketinget, hvor et andet parti havde fremsat et lignende forslag.
På det tidspunkt gav vores ordfører helhjertet tilslutning til, at man naturligvis skulle støtte tanken om folkeafstemninger, og at der skulle afholdes folkeafstemning, hvis en vis del af beboerne i en kommune – i dette tilfælde 10 pct. – krævede det.
Der var naturligvis nogle forbehold.
Man kan selvfølgelig ikke sætte budgettet og en lang række andre ting til folkeafstemning, og det går jeg ud fra at Kristendemokraterne er enige i.
Det skal være nogle ganske bestemte sager, der kan sættes til folkeafstemning.
Historien har vist her på det seneste, at i forbindelse med kommunalreformen har vi haft, om ikke et hav af afstemninger, så i hvert fald et pænt antal afstemninger rundtomkring i landet.
I nogle tilfælde har borgerne fremprovokeret en afstemning, men i mange tilfælde har det heldigvis været sådan, at byrådet har udskrevet en folkeafstemning, fordi det måske var lidt i tvivl om, hvorvidt deres kommune skulle gå til den ene side eller til den anden side.
Det glæder mig utrolig meget, at selv om de afstemninger kun har været vejledende, har byrådene i de pågældende kommuner rettet sig strikt efter de beslutninger, befolkningen har truffet.
Jeg synes også, det er glædeligt at notere sig, at ved de folkeafstemninger, der har været hidtil i forbindelse med kommunalreformen, har stemmeprocenten ligget på omkring 70.
Det er faktisk nogenlunde den samme procentdel, der stemmer ved et ordinært kommunalvalg.
Sidste gang var den kun meget højere på grund af, at man stemte samtidig med folketingsvalget.
Den del af forslaget kan Kristendemokraterne regne med, at vi vil give helhjertet tilslutning til, men så vil jeg vende mig mod nogle af de ting, vi måske er knap så begejstrede for.
Jeg forstår ikke helt forslaget om antallet af kommunalbestyrelsesmedlemmer – 1 medlem for hver 1.000 indbyggere og højst 36.
Jeg går ud fra, at det må være en skrivefejl, en stavefejl eller en sætternissefejl, når man er endt på et lige antal byrådsmedlemmer, men det kan der sikkert komme en forklaring på senere i debatten.
Det er skitseret meget korrekt af Kristendemokraterne i bemærkningerne, at vi har lavet en skabelon for, hvor mange byrådsmedlemmer der skal være i en kommune de første 4 år.
Der er indgået et forlig om det, og vi er naturligvis hundrede procent indstillet på at overholdet det.
Vi håber, at byrådene selv kan fastsætte antallet af medlemmer til mellem 25 og 31, når kommunerne er blevet lagt sammen, men kan de ikke det, kan de slå op i den tabel, som er skitseret i skabelonen, og så kommer det helt givet til at gå helt af sig selv.
Et andet element i forslaget er de såkaldte lokaludvalg, som man kalder det.
Jeg synes, ministeren på ganske glimrende vis gjorde rede for regeringens og dermed også Dansk Folkepartis syn på spørgsmålet.
Vi har siddet sammen om bordet og aftalt hele den proces, der nu går i gang, og som faktisk starter på mandag, og vi er meget positive over for den tanke, at specielt når kommunerne bliver noget større, skal der i høj grad tages hensyn til nærdemokratiet.
Lad mig nævne et konkret eksempel.
Min egen kommune, Ringsted, er i øjeblikket Sjællands største kommune geografisk set, og vi har siden kommunalreformen i 1970 haft et såkaldt landdistriksudvalg, fordi der er mange store landområder i kommunen.
Det har fungeret så formidabelt, at indtil flere andre kommuner i dette land har kopieret den måde, hvorpå vi giver landdistrikterne stor medindflydelse, og jeg kunne forestille mig, at også Ringstedelementet kommer til at indgå i de videre overvejelser om tingene.
Jeg kan fremlægge dokumentation for, at vi på fornem vis har fået landdistriktsudvalget til at fungere.
Der er byrådsmedlemmer i udvalget, men der er selvfølgelig stor overvægt af beboerne i landområderne.
Hr. Mogens Nørgård Pedersen nævner i forslaget en hel del om de ting, et sådant lokaludvalg skal afgive nogle vejledende udtalelser om til byrådene.
De ser meget fornuftige ud, det kan godt være, de skal udbygges noget, men jeg går ud fra, at nogle af alle de mange ting, der er nævnt, bare er eksempler, og at listen altså ikke er udtømmende, som det vist hedder i fagsproget.
Det vil vi utrolig gerne se på.
Et spørgsmål, der var til behandling i Folketinget forleden, var, om man kan afsætte et byråd, hvis man kan få 50 pct. af de stemmeberettigede til at skrive under på det.
Det vil være nærmest umuligt at opnå, men det var vi positive over for, og vi er egentlig også positive over for forslaget om, at en borgmester kan afsættes.
Om det lige skal være to tredjedele af byrådets stemmer, der skal til, eller det skal være et andet tal, eller det måske skal ske på en helt anden måde, ved jeg ikke, men vi har haft et enkelt eksempel her på Sjælland for mange år tilbage i tiden, hvor en borgmester regerede i næsten 4 år, selv om han havde hele byrådet imod sig.
Hvis vi skulle stemme om forslaget som helhed, ville vi naturligvis ikke stemme for det, fordi det indeholder nogle ting, vi vil have afgørende ændret, men signalet er i hvert fald i første omgang positivt over for dele af forslaget.
Nu er min taletid desværre udløbet.
Jeg havde ellers mange andre sindrige ting, jeg gerne ville have sagt, men det må vente til en anden gang.